Weermag vra weer vir wit rekruteArgieffoto “Die minister van verdediging [Nosiviwe Mapisa-Nqakula] het die weermag opdrag gegee dat ons met mening moet voortgaan om jong mans en vroue uit onderverteenwoordigde gemeenskappe in te bring om in die weermag te dien,” het lt.genl. Vusi Masondo, hoof van die weermag, aan verslaggewers gesê. “Die minister het dit duidelik gemaak dat daar deur ooreenkomstig met die regering se beleid van nie-rassigheid, pogings aangewend moet word om te verseker dat ons die wanbalanse van ons pynlike verlede regstel. Ons moet daarteen waak om in ‘n ongewenste situasie te beland waar ons weermag buite verhouding oorheers word deur een rassegroep. ” Masondo het ‘n beroep op die media gedoen om te help om jong wit Suid-Afrikaners in die weermag te kry. Mapisa-Nqakula het verlede maand gesê te min wit mense sluit by die weermag aan. “Wanneer ek na die intreevlak van die weermag kyk, die jonger mense wat jy sien as jy in die saal ingaan…jy kan letterlik tel hoeveel wit mense by die weermag aansluit,” het sy gesê. “Dit is kommerwekkend aangesien ons ŉ weermag wil bou wat oor vyf jaar nog steeds die demografie van ons samelewing sal weerspieël.” Mapisa-Nqakula het intussen ook aangekondig dat die aftree-ouderdom vir weermaglede van 60 jaar na 65 jaar verhoog sal word.